
Komponensek kinyerése képekből – palimpszesztek feldolgozására

A palimpszesztek olyan kéziratok, melyek eredetileg ókori írásokat tartalmaztak, ám nyersanyag hiányában a középkori szerzetesek ezeket a szövegeket levakarták, hogy helyükbe újat írhassanak. Nagyon sok ókori mű csak ilyen formában, töredékeiben maradt fenn, így igen fontos ezeket a kéziratokat tanulmányozni és megkísérelni a két írásréteg szétválasztását.
Dolgozatomban a számítógépes képfeldolgozásban használt módszerekkel vizsgálom a rendelkezésemre álló, palimpszesztekről készített képeket. A klasszikus képfeldolgozási műveletek (lineáris szűrők, gyakoriságelemzés) mellett elsősorban a természetfotók tanulmányozására jellemző statisztikai modelleket (PCA – Principal Component Analysis, ICA – Independent Component Analysis) próbálom ki a független komponensek keresésére.



